Predkladacia správa 

Zmiešaná slovensko-maďarská komisia pre záležitosti menšín bola zriadená v zmysle Protokolu medzi ministerstvami zahraničných vecí SR a MR zo dňa 24. novembra 1998 ako jeden z jedenástich orgánov slúžiacich napomáhaniu plnenia Zmluvy o dobrom susedstve a priateľskej spolupráci medzi Slovenskou republikou a Maďarskou republikou z roku 1995. Dňa 30. marca 2001 sa v Budapešti pod vedením spolupredsedov uvedenej komisie, štátneho tajomníka Ministerstva zahraničných vecí SR Jaroslava Chleba a štátneho tajomníka Ministerstva zahraničných vecí MR Zsolta Németha uskutočnilo III. zasadnutie zmiešanej slovensko-maďarskej komisie pre záležitosti menšín.

Predmetom rokovania III. zasadnutia zmiešanej slovensko-maďarskej komisie pre záležitosti menšín bolo vyhodnotenie odporúčaní prijatých na I. a II. zasadnutí komisie, prerokovanie aktuálnych otázok v menšinovej oblasti a prijatie nových odporúčaní.